Samuɛ̂l a nɔŋɔ́ mān ndə́g m̀bɔ́n, a soé Sául á ńlō, a wúban ai nyé, nyé ai nyé nâ: “Ngǎ sə Ǹtondôbə émēn nyé hḿ a wábɔ̄ wa m̀bɔ́n ńkúkúmá nyɔ̄lɔ́, nə́ ó dzóe ayɔŋ díé, Ísraɛ̂l. 2Éyɔŋ o ńkə́ ánā, wayi tóban ai bod bə́bɛ̄ á sɔŋ Rakɛ̂l, á suga ǹnǎm Bényamín. Bâyi wa kǎd naa bə́yál bózəle o kə́ wadzə́ŋ bə́ yéné yǎ, ésōá ā dzoge yǎ dzam bəyál bǒzəle, ǎ ngasáŋan ású dáán, nyé nâ: “Dzé fɔ́ɔ́ mə̄ nə́ dzǎm bɔ ású mɔ́n wama ?” 3Ǹnyie anə́ ó ńkódō vālá, o kə́ kwí á Élōn yǎ ńkǒl Tabôr, wayi tóban ai bod bə́lɛ́, bə́ kələ á ndá Zambá yǎ Béthel, á ńkǒl á yōb, ényɔ̄ á bələ́ bān kábad bə́lɛ́, ényɔ́ ḿbɔ́g bəḿbāŋála bə́lɛ́, ényɔ́ ḿbɔ́g, ndə́g məyɔg. 4Bâyi wa sug, bə́ və́ fə wa bəḿbāŋála bə́bɛ̄, o nɔŋɔ́ bɔ̄ á mɔ́ mábán. 5Á mvús hālá, wayi kwí á ńkǒl Zāmbá, é vóm Bəfilísta bə́ ngálóŋ, ábōg wāyi tádi kwí á Givéa Zambá é vóm ńtəbə́ ósú Bəfilísta a nə́, ai mə́nyíí yā tísɔn, wayi tóban ai ǹkunda bəprofɛ́d yā básɔ́ á ńkǒl á yād, etiŋīlí ai ngɔm ai miǹdiŋ ai mvɛ́d bí kələ bɔ́ ósú, bâkə bâsɔ́g ódǎg bəprofɛ́d. 6Éyɔŋ ǹsísīm Ǹtondôbə wáyi sus ábə wa, waa o tádí fə̄ nâ wasɔ́g ódag fǔfulu ai bɔ́, wayi vəŋǎn mod m̀fə́. 7Éyɔŋ mə́ndəm má máyi tóban ai wa, bɔ̌ fɔ̄ɔ̄ ḿból wāyi yén nə́ wabɔ amú Zāmbá á nə ai wa. 8Wayi mə sigi ósū á Gilgal, éyə mǎyi wa kɔ́b wē nâ mə́ və Ńtí mə̄túnuŋa bádígi ai mətúnuŋa mə́ élad. Wayi yangǎ mə̄lú zamgbál a kələ kwí anə́ mā sɔ́, mə kǎd fə wa édzí ó bələ́ naa o bɔɔg.”